amanoisuno/poet huggingface dataset:
自贊  其二 釋法薰
握拂子，坐繩床。默爾無言，其聲琅琅。斷衲僧命脈，壞叢林紀綱。丹青寫出，醜惡難藏。一任傍人話短長。
道號毒果 釋法薰
鐵樹花開半夜間，枝頭結箇子團團。古今藥殺人無數，不信教伊咬破看。
化柴 釋法薰
祖翁元是賣柴漢，今日無柴却可憐。去謁檀門好收拾，歸來要接午炊煙。
送圭士庵歸蜀 釋法薰
昔日隨流今逆流，昔時今日有來由。李將軍本穿楊手，誤向南山射石頭。
化砌竈 釋法薰
鑊已鑄成無滲漏，竈猶未砌正經營。嵩山杖子休拈出，我要粥香聞五更。
送琮監寺住院 釋法薰
桐江江上一絲風，不釣盲龜只釣龍。浮定有無誰識意，夜凉如水月如弓。
上張及庵乞米 釋法薰
南山近日飯籬空，衲子難教口欱風。引臂上方香積界，須勞金粟展神通。
接待 釋法薰
滿甑熟炊無米飯，半途長接不來人。但持此語諸方去，博得知音一笑新。
題石霜雷遷塔 釋法薰
一念慈容元不隔，何須特地肆乖張。平高就下婆心切，惱得雷公一夜忙。
自頌石田 釋法薰
石上栽田世所稀，老農聞說也攢眉。有人下得泥犁種，別甑炊香供養伊。
送韶化士幹靈雲古寺基 釋法薰
劍客重尋眼翳生，至今孤露不堪聞。老韶直下能扶起，十□精神減八分。
送幹鐘 釋法薰
大爐鞴裏笑翻身，空腹高心許十成。好聽玉樓撞動處，和聲送出太分明。
送皎中庵住廣壽 釋法薰
名字馨香滿道途，挽將洞水注南湖。他時把杖來輕探，莫謂從前一滴無。
送月首座住菴 釋法薰
結草爲庵自昔賢，古今誰後復誰先。客來須得通方句，莫只隨邪豎起拳。
送珪上人歸鄉 釋法薰
南高峰對北高峰，兩峰矗上摩青穹。上人閣錫在其下，咬姜呷醋期心空。心空一物無依倚，却笑老胡成曲指。回頭重覓舊家山，莫學我行荒草裏。
吳道夫乞語 釋法薰
走得波波兩履穿，擔頭書卷未能捐。待君患過維摩病，却好重來見石田。
送巢道士 釋法薰
一點靈光觸處通，心空不見太虛空。五千言把爲玄妙，濕紙如何裹大蟲。
送吉州雲上人 釋法薰
語言動靜總天真，叉手徒勞問別人。舊說青原白家酒，子歸切忌再沾唇。
和真歇墨蹟三頌  其一 釋法薰
箇事全超浩劫前，借功明位不徒然。但能不觸親爺諱，一任冰輪在處圓。
和真歇墨蹟三頌  其二 釋法薰
縱然萬象體元真，雨沐雲蒸到眼新。開口恐成隨類墮，相逢多是笑吟吟。
和真歇墨蹟三頌  其三 釋法薰
撒手懸空萬仞崖，方知佛祖絕梯階。無端諸老爭呈醜，未免將身一處埋。
尼了然幹藏乞語 釋法薰
三遶繩床眼未開，起模畫樣爲安排。葛藤樁子如成就，自有龍天出手椎。
茶湯會乞頌 釋法薰
鋪心無下亦無高，一等無心次第澆。便是口吞三世佛，沾他涓滴也難消。
城中出隊 釋法薰
人家百萬帝城中，應念南山徹骨窮。鐵壁重重挨得入，笊籬無柄舀春風。
斷臂僧復田業 釋法薰
古人斷臂覓安心，豈有他能我不能。好手手中誇好手，千年常住一朝僧。
送韶鐵鞭住西余 釋法薰
西余舊說端獅子，解弄如今有幾人。不是區區謾相屈，要看手眼一時親。
送僧 釋法薰
久旱吳田半不收，子今西浙往東州。且圖有展炊巾處，佛法從教爛却休。
送圓禪人 釋法薰
靈山無地可容身，好泛江潮去問津。東浙叢林如海闊，但參露柱莫參人。
煎笋 釋法薰
錦繡乍脫玉爲肌，更著油煎供養伊。鹽醋費他多少了，舌頭換却不曾知。
相士朱蓑衣 釋法薰
閲世雙眸自有神，酒澆胸次語生春。一蓑衣底乾坤大，切莫怱怱說向人。
空上人乞頌 釋法薰
冷泉近日飯籮空，無奈栽田歲不逢。有個休糧方子妙，衲僧競去問天童。
和戒首座韵 釋法薰
兩目瞠瞠視碧霄，生吞佛祖氣雄豪。石潭誰得知深淺，盡日金風鼓怒濤。
送照上人歸蜀 釋法薰
我墮南來鬢已衰，汝今何得悔來遲。烏藤𨁝跳還歸那，佛祖從教不展眉。
贈雲谷先生 釋法薰
卦盤掇轉味天機，禍有胎兮福有基。昨夜孛星移一位，先生睡著不曾知。
送祖上人 釋法薰
祖祖相傳直至今，天高地迥少知音。到家人問相傳事，但道真鍮不博金。
一化士取血和墨寫藏經乞頌 釋法薰
欲書火後舊時經，剔血和煤字字真。未舉筆前全藏了，聞絃應有賞音人。
彬監寺爭田 釋法薰
衲僧公驗既分明，祖父田園盡力爭。他日水雲同一飽，幾人放筯便忘恩。
端大師 釋法薰
峻峺門庭老末山，清風凜凜固難攀。古今彼此元無間，只在當人反掌間。
送小師遊方 釋法薰
莫辭脚力造諸方，佛法無多要久長。歷盡崎嶇到平地，歸來掀倒破禪床。
示衆 釋法薰
劍刃翻身猶是鈍，屋頭問路太無端。楚鷄不是丹山鳳，何必臨風刷羽翰。
送炳藏主歸鄉 釋法薰
江海浮遊歲月移，五峰曾契少林機。白拈果有超師作，和我南山載取歸。
送小然還鄉 釋法薰
及早遊方及早歸，參禪須是後生時。傍人不必輕相笑，臨際元呼小廝兒。
贈通禪客 釋法薰
龍墀問法動天顔，天贈黄金一萬錢。打得衲僧公驗正，通禪依舊是通禪。
送師孫昧禪人 釋法薰
十五爲僧二十歸，途中莫比在家時。老僧留浙汝回蜀，三昧從來古不知。
辭浄慈赴靈隠 釋法薰
湖上牢牢把一關，孤危獨立絕躋攀。老無定力隨風轉，又向南山過北山。
題參政樓公二圓相圖 釋法薰
皎然書平定字，攻媿寫二圓相，引得多少平人望雲上樹。且喜兩沒交涉，要知的實，却須親見石田。
題卍菴墨蹟 釋法薰
卍菴空裏採花，諸人石上種藕。三點前三點后，動南星蹉北斗。山僧口似磉盤，舜若多神失笑。
頌古 釋法薰
胡鬚赤，赤鬚胡。珠走盤兮盤走珠。狹路相逢誇好手，兩邊雪刃血模糊。
山中 喻峙
我是山中萬戶侯，明知騎馬勝騎牛。晚來馬上看山色，不似騎牛得自由。
晚坐 丁伯桂
小雨流花急，香風隨晚荷。清天聞野磬，高木亂秋波。人度紅橋少，燈來溪徑多。幽冥間一坐，深恐負蒼蘿。
呈陳紫微 劉天益
欲下未下屬玉雙，喧瀑飛雪明石矼。扁舟激瀝蒼雪淙，斷岸菰柳穿蓬窗。舟程未達君子邦，心源直指如湍瀧。後生薄俗邪說哤，老成砥柱回淳龐。雄文翼道寶鼎扛，日月旂常九仞杠。急流勇退挂冠逄，飲水嚙雪嗤羊腔。孤輪絕翳空吠尨，飛蛾眇影捉明釭。翻思解纜鹿城江，寸莛不揣洪鐘撞。八年喬嶽勞心悾，北望雲迷翠羽幢。袖裏虹霓氣不降，珍儲未辨珉與玒。借公大扣聲樅樅，庶幾蚊蝱附奔駹。
遺鏡 劉天益
親去鏡亦去，鏡還親不還。從今磨積垢，終不對慈顔。明月掛臺上，白雲生匣間。洪恩何以報，羞見鬢毛斑。
題招提院靜照堂 吳振
古剎深沉一水邊，清虛疑是翠微間。門前滾滾紅塵閙，堂上翛翛白日閒。燕坐不知增夏臘，冥心安在更雲山。靜中別有真消息，於此誰何合往還。
題蘭亭帖 王容
昭陵永閟千年迹，定武相傳幾樣碑。此是中原舊時本，石今焉往落東夷。君家何處得此紙，刻畫爛然猶可喜。六丁神物好護持，更有諸君題姓字。
絕句 徐文卿
紙衣竹几一蒲團，閉戶然萁自屈盤。誦徹離騷二千五，不知月落夜深寒。
遊洞巖 徐文卿
跨馬絕風煙，夜與雲俱宿。彈琴向窗間，微月挂森木。曉行巖上路，一溪緣浄綠。路窮入其中，溪流貫山腹。巖開類天設，石亂疑鬼伏。水從何自來，乃爾瑩心目。巖前野僧居，種桃滿空谷。惜已過芳時，不見花芬馥。平生青霞志，恥受紅塵辱。老我茅三間，茲山疑可卜。
南澗小飲夜過景德次仲止韵 徐文卿
嫩柳行邊行未匝，落梅香裏立多時。一杯徑醉歸來晚，江上伶俜瘦影隨。
秋後二首  其一 徐文卿
種豆山園中，土瘠豆不實。攟收能幾何，倚杖三歎息。況此山下田，旱久苗葉赤。無豆尚猶可，無禾孰供食。已孤豐稔望，徒費耘耕力。官吏更索租，真爾從何出。
秋後二首  其二 徐文卿
劇暑不易摧，屢雨方肯低。曉行殘月裏，秋意乃忽淒。習習風攪樹，曳曳雲出溪。伴我塵外躅，更有白鷺兒。節往四敘改，人老百慮非。策世竟莫售，勤身復奚爲。徘徊發詠歎，蒼茫度荒陂。且歸煮香秔，解此腹中饑。
感興 徐文卿
百穀所成就，乃在摇落時。天欲金玉汝，乃有寒與饑。寒饑天所賜，勿遽令心悲。草玄寂寞濱，可與古人歸。
送春 徐文卿
綠陰青子漸能佳，楊柳深藏三四鴉。春有餘情無處著，林邊野草亦開花。
偶題 徐文卿
綠樹何稠疊，清風稍羨餘。枕縈雲片片，簾透雨疏疏。修筧通泉壑，殘碑出野鉏。丘陵知幾變，耕稼雜陶漁。
雨後到南山村家 徐文卿
衝雨入窮山，山民猶閉關。橘垂茅屋畔，梅映竹籬間。奇石依林立，清泉繞舍灣。吾思隠茲地，凝立未知還。
因放翁以劍南詩稿爲贈詠歎之餘賦短歌以謝 徐文卿
半生誦公流傳詩，每恨收拾多所遺。豈知二千五百二十有四首，一旦俱爲吾得之。長松駕壑風烟老，春花嫣然動碧草。祇今忠憤欲白頭，四海但推言語好。有文如此何所憂，世間萬事元悠悠。君不見李杜千載名不休，豈不勝彼公與侯。
廬陵劉氏以仲立於枕上和余韵夜半得詩句敲門喚余余攝衣而起相對語于野航橋上殊爲勝絕因再用韵 徐文卿
夜半詩壇喜解圍，楚天雲淡玉繩低。撞鐘自得興不淺，泣鬼初成人未知。踏月過橋驚鶴睡，犯霜對語伴烏啼。蕭條此意欣重見，絕勝圍紅醉玉巵。
九鎖步虛詞 第一天關鎖 陳洵直
仙人十二樓，緲緲垂重鐶。志士憫幽阻，鬰觀何繇攀。棲真歷幾塵，洞戶方孱顔。一鎖度靈鑰，九虎開天關。
九鎖步虛詞 第二藏雲鎖 陳洵直
圓象默交感，序氣翔氛氳。飆欻偃華蓋，貫絡百寶熏。八景非真遥，款扣虛皇君。二鎖度靈鑰，松風卷藏雲。
九鎖步虛詞 第三飛鸞鎖 陳洵直
琅軒列朱房，風露峨高寒。森羅九宮道，隠約八卦壇。春酣酌金漿，徹視揮外丹。三鎖度靈鑰，悠悠控飛鸞。
九鎖步虛詞 第四凌虛鎖 陳洵直
太虛本非有，團塊何迂疎。一旬更五日，風乎駛軒如。神馭兩腋輕，絳霞理襟裾。四鎖度靈鑰，八表當淩虛。
九鎖步虛詞 第五通真鎖 陳洵直
神氣化虛晃，太上尊玉宸。鍊此沈下質，感彼元上春。靈液反流用，偃息崑閬津。五鎖度靈鑰，滯散潛通真。
九鎖步虛詞 第六龍吟鎖 陳洵直
崿嶂洞陰窅，嶕嶢鬰千尋。中有不測淵，蜿蜒伏蕭森。作霈待時舉，妙化通天心。六鎖度靈鑰，綜御歸龍吟。
九鎖步虛詞 第七洞微鎖 陳洵直
嘉遁仰靈範，世道何韁鞿。長生昔對面，皇皇昧玄機。沆瀣不足吞，正一知所歸。七鎖度靈鑰，進力行洞微。
九鎖步虛詞 第八雲璈鎖 陳洵直
犖确玉峰矗，真朋夐遨遊。洗耳發清響，躡蹻瑲鸞高。飛泉落松杪，節奏風蕭騷。八鎖度靈鑰，鏗鏗引雲璈。
九鎖步虛詞 第九朝元鎖 陳洵直
矯首太霞真，飛忱紫微垣。委蛻速霞舉，脫灑人命門。羽葆交芝雲，琳琅飆神旛。九鎖度靈鑰，五氣身朝元。
游大滌假宿鳴玉館偶成 陳洵直
風動歸雲清，日落衆山楚。重來興彌深，託宿此何所。浪浪鳴玉泉，恍恍對床雨。夢斷身高低，塵勞深夜語。
茶嶺 陳洵直
絕頂方知天柱雲，早芽先破禁宮春。琳罌入貢無多種，附隴鎗旗盡得珍。
石床 陳洵直
洞君一榻爲誰懸，雲帳苔茵不外傳。我醉欲眠非有地，也應重應寢虛緣。
天壇 陳洵直
峰頂侵雲法象寒，遠遊虛唱肅天官。松吟泉漱人仙去，猶想簫聲落舊壇。
翠蛟亭 陳洵直
老樹根深絡石頑，危簷飛棟插高寒。爲誰洗盡蒼龍骨，成嶺成峰上上看。
盤天柱絕峰 陳洵直
洞天三釂碧琳腴，大滌峰高躡太虛。落日寒山宮闕近，恨無人寄絕家書。
大滌洞 陳洵直
籙簡深投幾井函，金堂玉室指空巖。不須騎氣求林屋，一柱縣虛政隔凡。
放水澗 陳洵直
碧澗淙流繚一源，閘機不露暗驚湍。李翶千載濤江興，猛跨鼇頭立足看。
歸雲洞 陳洵直
衆真霞珮上三天，誰見回飈□駕旋。洞府後門人不信，片雲鶴鶴是歸仙。
鳴風洞 陳洵直
朱鳥何年作瑞來，豈緣梧竹劃山開。醴泉只在嵌巖裏，醉入幽棲更不迴。
雲根 陳洵直
朵雲朝起北山陰，暮入西崗散莫尋。誰謂植根元不動，自從歸後出無心。
藥圃 陳洵直
不發藏丹採石英，蘼蕪昌歜預芬榮。五山瑶草無人見，爲問靈苗種得成。
白茅洞 陳洵直
茅君職守屢經年，懸竇回中坐幾仙。酒甕若盈吾欲客，不須靈竅仰觀天。
馴虎巖 陳洵直
骨橫虎口孰當雄，處士臨壇風自從。猛伏丹成俱解化，至今靈草記沉蹤。
龍蛻洞 陳洵直
一穴中通百尺湫，骨寒空蛻洞門秋。鱗潛變化疑相近，貝闕珠宮入海求。
無骨箬 陳洵直
山中紺箬元無脊，爐裏金丹日月開。不是潛藏杜塵世，有人曾見碧蟾來。
祥光亭 陳洵直
金色輝祥發洞靈，是中日月久分精。煌煌燁燁常如在，却笑時人不眼明。
石室  其一 陳洵直
雲廣翛閑失故宮，泓泉虬木古今同。詩仙羽化無蹤跡，後世何人識此風。
石室  其二 陳洵直
石梯之字上青峰，碧玉琅玕掃碧空。內隠一壺塵外室，夜吞明月曉吞風。
石室  其三 陳洵直
琅玕蘂笈藏幽谷，唯見白雲三五幅。昔日天師其姓吳，巖前遺下雲中屋。
石室  其四 陳洵直
紫靄丹霓磨壁金，巖橋跨麓橫青陰。陸先生事今何在，石室雲深無客尋。
清音亭 陳洵直
水石何曾有古今，如絲如竹度高深。自疑扁榜通塵聽，百代潺潺無賞音。
冷泉亭 陳洵直
泯泯長流徹底清，石間松下倦心情。洞天咫尺樞衣便，抖擻精神爲濯纓。
石門 陳洵直
神力何年揭此門，破雲穿月扣天閽。平生不得朝天路，猿鶴相招試與言。
舞翠亭 陳洵直
老木槎牙罨澗深，翠蛟舞處一庭陰。響泉不住流佳句，想見坡仙筆外心。
歸雲庵 陳洵直
聚散空中不可期，虛含五色豈多姿。歸來便合沈蹤跡，却是行人見出時。
判幸倅求免稅丁 郢州太守
松垣筆力破蒼溟，欲援任濤免稅丁。一段風流好公案，錦江重寫入圖經。
龍潭禱雨記事 楊幼輿
戴星躡履謁靈祠，俯瞰龍宮映綠漪。鏡樣清潭三百尺，峰巒環繞聳蒼碧。道旁野老忽長噓，昔也原爲安民居。嫂笑小姑借梳掠，插梳橫耳走送却。姑嗔大嫂方作喧，迅雷陷宅變深潭。是時水底猶存屋，入夜人聞尚舂粟。歷年既久已無形，神龍守護稱安靈。呼吸風雷作雲雨，爰與人間茂禾黍。大觀邦人因禱祈，沛然甘澍滿郊圻。人皆懷惠頌靈迹，侯爵初封助懽懌。近時響應達朝廷，屢頒顯號莫與京。我來假守三逢夏，每遇乾枯叩祠下。靈湫一滴漲塞天，衝倒天河頻有年。終始恩波如一日，躬趨端拜感何極。肅容親炷一瓣香，稽首皈依謝休祥。潭心水面跳雙鯉，已覺威靈示人喜。南遊行矣歸故鄉，更願神兮長久與民作豐穰。
遊老君洞 楊幼輿
陰陽無端更去流，世間盛福難全收。古人一麾耻外郡，今我半刺來邊州。到官未久出按縣，滿眼猺獞森戈矛。誰知造化默相補，玉融山水何清幽。蒼崖翠壁老君洞，健非巧宦能兼遊。萬歲乳成滴白柱，一卷溪畔眠青牛。真仙遺迹覽不盡，散髮坐石臨清流。灑然形質已自失，欲釀溟滓觴浮邱。襟懷浩浩隘八極，身外何物非輕漚。數聲長笑下山去，幾點白雲天際頭。
遊越山 幸元龍
上得越山半，方壺紫翠環。山幽春溜響，花落午陰閑。梵剎依松外，仙家在竹間。小窗借高枕，風定鳥綿蠻。
宴黄狀元大任 史彌堅
月色花光正可人，笙歌會處喜津津。跨鰲海上文章客，攬轡天隅禮樂臣。丹碧屏間三月暮，玻璃杯裏一團春。暫聽紫燕黄鸝語，更捧紅雲侍玉宸。
草堂 周端朝
上林不花一水凈，游魚姿媚翻寒景。釣簑風冷天欲霜，惟有白鷗雙對影。北隣白幘南烏巾，暮鴉共集無行人。草堂老翁喚不醒，孤照野梅消息新。
擬古 周端朝
穠桃復穠李，照影落春水。渡頭看青楊，剪剪從風起。裁書寫連環，殷勤問行李。一籠幺鳳翼，一繫青鸞尾。江南三月天，羣英爛如綺。開到蕪菁花，春事良未已。何當緩緩歸，蕩漾綠波裏。
客去 周端朝
客去深閉門，晏坐支其頤。門前車馬喧，而此不及知。獨鼓無絃琴，自着一色棋。鳥啼花含笑，相對亦怡怡。
黄田禹廟 周端朝
越人猶績禹，疏鑿此江邊。地合秦城水，門浮楚客船。蔭槐爲帝里，種稻屬徭田。嘲异常巫言罷，寒雲又慘然。
三江口 周端朝
吳門臺北竹樓隅，三日追陪漫叟居。曉夢驚辭赤壁鶴，夜棲看打武昌魚。橫洲遥溆分燈影，落月斜河運斗車。回伏三江問漢口，陸離蘭葉響環琚。
遊寶蓋巖 鄒應龍
夙有斯巖約，今朝喜踐盟。路從支澗入，人在半空行。六月如霜候，四時長雨聲。願求容膝地，著我過浮生。
遊寶林寺 鄒應龍
乳燕啼鳩三月暮，淡雲疎雨午時天。金雀花落無人管，斷送韶光又一年。
廣寒遊 趙汝鐩
九秋半矩月團團，瓊瑶世界夜氣寒。羽士躍身導阿瞞，麾斥八極青雲端。老柯擲桂香不死，銀橋跨空一萬里。飛步抽簪扣玉扃，中有素娥三千人。綠瞳翦水鬢堆霧，風卷縞袖條脫露。琅璈雲笛廣庭舞，笑乘白鸞弄蟾兔。歸裁仙曲作霓裳，天音盡洗凡絲簧。霞裾星珮羅兩行，玉環垂手春風場。樽前盡日看未足，絳膏泣鳳夜繼燭。宮商忽變不可聽，馬嵬斜谷雨霖鈴。
古別離 趙汝鐩
妾離父母來從君，相期百年終此身。初合鸞凰席未煖，熟視眉目識未真。兵符捉人夜調遣，丁寧尅日到邊面。紅旗在手弓在腰，花驄一躍迅於箭。回頭語我勿慘傷，歸來印斗金带黄。我聞軍功未易就，膏血紫塞十八九。嫁狗逐狗雞逐雞，耿耿不寐展轉思。吠月啼曉喧孤幃，淚雨千行心肝摧。與其眼穿萬里見無日，何如同赴沙場戰死俱白骨。
迎仙引 趙汝鐩
羽人窟宅壓滄溟，崑崙閬風天墉城。紫蘭絳節跨彩鳳，殷勤傳命邀同盟。七月七日凉秋霽，千官鏘珮森幢衛。王母雲車九色龍，上元霜袍三角髻。劉徹屏息迎兩仙，兜香塗門高馥天。星裳黼衮自酬酢，方朔窺窗不敢前。金漿玉醴濯凡腹，紅顆絢飣蟠桃熟。宴酣樂奏瑶池音，琅璈子登笛雙成。乞憐請藥承華殿，教戒丁寧先自反。三尸欲脫毋淫亂，五性盡捨更勤儉。各出數語鍼膏肓，此是長生度世方。徹心未悟益猖狂，萬八千里周遐荒。少翁欒大誅相繼，海上何日無方士。五柞宮中夢斷時，銅盤玉露胡爲不起死。
纏頭曲 趙汝鐩
阿蠻妙舞翠袖長，臂韝珠絡带寶裝。春風按試清元殿，粉白黛綠立兩傍。三郎老手打羯鼓，太真纖指彈龍香。箜篌野狐拍懷智，觱篥龜年笛寧王。中有八姨坐綺席，淡掃蛾眉壓宮粧。醉看阿蠻小垂手，飛燕輕盈驚鴻翔。八姨指揮三郎聽，頒賚豈惜傾篚箱。纏頭一局三百萬，莫遣傍人笑大唐。尾聲方斷地衣卷，忽聞鼙鼓喧漁陽。播遷纔出望賢路，玉食未進日卓午。糲飯胡餠能幾許，不飽皇孫及妃主。阿蠻知是何處去，但見豬龍胡旋舞。
飲馬長城窟 趙汝鐩
烏騅馬，紫游韁，戍夫一鞭天一方。揆程想過長城下，思古築役摧人腸。白骨如雪浸水窟，骨上猶带秦時血。雨打風吹宇宙腥，君渴莫飲救馬渴。衣適寒暄飯加餐，省酒戒勿離軍門。鴈來不惜數行字，鴈回我亦寄平安。自從君出與君別，怕聽砧聲怕見月。細思人生能幾何，未卜彼此俱白髮。官有好爵與爾靡，萬死一生方得之。不如更戍聞早歸，百年鄰里誇齊眉。
妾薄命 趙汝鐩
冶容麗質世鮮比，擇對年少風流子。並欄觀魚雙戲水，妾心郎心誓如此。一朝結束萬里行，東欲到海西到秦。醉中慷慨躍馬去，出門十年無信音。或傳淫蕩歸不得，或傳已作泉下客。郎兮郎兮奈若何，恨淚徹夜孤枕滴。君不聞鶑鶑錦字寄西遊，玉環綵絲意綢繆。郎心忍向他人笑，下床徒自爲郎羞。又不聞盼盼樽前小垂手，燕子樓深情獨厚。豈期紅粉遽成灰，怨句空吟三百首。
瑶娥曲 趙汝鐩
一二三四月如眉，積累如梳截半規。玉斧晝夜修不徹，修成團鏡當空垂。十眉有樣列象几，梳裁春冰鏡涵水。瑶娥睡起拂菱花，掃黛插鬢雲繞指。歛袂亭亭天上妝，環珮隠體璆琳鏘。驂鸞跨鶴舞仙譜，子登彈璈飛瓊簧。天風颼飂冷到骨，銀河澎浪濺羅襪。一輪千古廣寒深，折盡桂花應白髮。
昭君曲 趙汝鐩
禦戎豈別無經綸，婁敬作俑言和親。或結或絕患不已，至呼韓邪朝竟寧。稽首願得壻漢氏，秭歸有女王昭君。臨時失捐畫工賂，蛾眉遠嫁單于庭。玉容慘淡落紫塞，粉淚闌干揮黄雲。下馬穹廬移步澀，彈絲誰要胡兒聽。年年兩軍苦爭戰，殺人如麻盈邊城。若藉此行贖萬骨，甘忍吾恥縻一身。聞笳常使夢魂驚，倚樓惟恐烽火明。狼子野心何可憑，嗚呼狼子野心何可憑。
斷腸曲 趙汝鐩
凭欄日日望歸騶，書來又報瀟湘遊。卷書默坐淚自雨，彈向花上花替愁。想郎快意楊州鶴，風光何地非行樂。妾腸寸斷郎豈知，獨步苔階空聽鵲。風濾碧紗夜窗深，弄針燈下無心情。蜀羅一段茸五色，看定鴛鴦繡不成。妾貌留春春要去，妝鏡孤鸞無力舞。轆轤吚啞殘夢驚，曉嘶似是郎馬聲。卷簾無人簾再下，遣童水東占打瓦。
銅雀臺辭 趙汝鐩
屋一百間臺十丈，岧嶢突兀九霄上。明月空照八尺床，幾點酸風摇繐帳。離宮金鎖掣不開，美人紅粉今成灰。蘭麝分恩銷餘馥，銅雀飛去無時回。太官朝暮薦酒脯，迷魂尚愛殘歌舞。戀戀西陵一抔土，上馬橫槊平日詫英武。
三閣曲 趙汝鐩
叔寶沉迷建鄴宮，厭厭夜飲清晝同。金碧三閣插晴漢，沉檀十里聞香風。疊石爲山水爲沼，後庭萬花坼春叢。狎客倡酬女學士，污詞媚句爭新工。被之弦歌恣酣樂，千娥行列紛青紅。將軍忽遇韓擒虎，江神今識清河公。憑欄璧月詞未終，誰知携手兩妃遊井中。
出處辭 趙汝鐩
太公嚴子陵，皤然兩漁人。文王尚西伯，光皇已中興。太公所以竟卷餌，子陵所以歸垂綸。趨向固異轍，出處同一心。當日遭逢儻易地，兩翁亦必隨時而屈伸。釣臺高兮渭水清，或隠或顯俱彰千古名。
漢離宮四時詞 趙汝鐩
東風飄花誰共惜，暑雨馥蓮不忺摘。琱欄倚露月千里，銅鋪鎖寒雪一尺。終年漢漏滴四時，屈指三百六十日。遠山蹙斷懶塗抹，怕開妝鏡鸞舞隻。怨淚闌干落離宮，纖玉彈珠香風濕。夢回想像巫山雲，簷鵲似傳天上音。便教粉黛近君側，未卜膠漆投君心。豈不聞東宮婕妤作歌悲團扇，又不聞長門阿嬌買賦捐黄金。
義獸行 趙汝鐩
君不見明皇有象能拜舞，看定祿山瞪目怒。又不見昭宗有猴能起居，望見全忠奮臂呼。兩朝玩物固喪志，異類報國乃仗義。天寶大駕蜀道巡，開平初元唐祚傾。百僚奉賊身盡竄，宰相畏族神不寧。爾象爾猴忿且嗔，其面雖獸心則人。當時節士知有幾，壯哉義獸不怕死。
征婦歎 趙汝鐩
蓮浴雙鴛鴦，梧棲雙鳳凰。雙舞蝶度牆，雙飛燕歸梁。倚欄人顰翠，忍淚心暗傷。閉戶羅幃悄，孤燈耿空房。欲睡睡未得，獨坐理絲簧。彈吹不成調，征夫天一方。
響卜辭 趙汝鐩
三六乘鸞初嫁君，琴瑟朝暮誓不分。酒酣使氣浪自許，片舌儀秦弄風雲。東吳西蜀幾千里，鴈來數年無幅紙。有便我必寄錦牋，豈應皆沉石頭水。酸風一點淚兩行，憑欄瞥過雙鴛鴦。霜花迫簾冷蠟焰，雨梧傍枕敲銀床。乞靈每日扣巫祝，更向靜處聽響卜。人言卯夜驗不差，又言元宵應尤速。二說果如神，俱占敢厭頻。齋心通我意，側步潜我身。或坼翠幌視，或靠綠窗避。兩夕行人語，字字還家意。羅襪走褪奔繡幃，懽喜無地魂天飛。小兒放嬌來牽衣，抱我門前接爺歸。
君不見 趙汝鐩
君不見盧生枕上客邯鄲，君不見淳于穴中到槐安。出將入相羣兒仕，賜爵錫邑公主貴。黄粱未熟已欠伸，清樽尚在遽驚起，人生榮華懽樂亦如此。雙轂晝飛夜旋一彈指，胡不看取二人夢中事。
翁媼歎 趙汝鐩
旱曦赫空歲不熟，炊甑飛塵煮薄粥。翁媼饑雷常轉腹，大兒嗷嗷小兒哭。愁死未死此何時，縣道賦不遺毫釐。科胥督欠烈星火，詬言我已遭榜笞。壯丁偷身出走避，病婦抱子訴下淚。掉頭不恤爾有無，多寡但照帖中字。盤雞豈能供大嚼，杯酒安足直一醉。瀝血祈哀容貸納，拍案邀需仍痛詈。百請幸聽去須臾，衝夜搥門誰叫呼。後胥復持朱書急急符，預借明年一年租。
寄遠曲 趙汝鐩
君馬踏邊塵，繡帷妾一身。仰天無過鴈，俯水無遊鱗。酒難獨自酌，蟻樽空浮春。食亦不知味，駝峰徒薦珍。憶昔送君君已醉，醉言更戍一年事。兜鍪北去幾寒暑，兩地肝腸摧萬里。別來容貌似舊無，寄去衣裳知到未。折柳絲絲紫塞心，對花片片青春淚。夜聞琴瑟鼓鄰家，人皆齊眉老年華。不忍恨君翻自恨，長吁矯首天之涯。幾度虛傳歸信息，愛聽乾鵲怕聽鴉。孤枕有時髣髴夢中見，覺來霜角咽梅花。
上馬曲 趙汝鐩
精神如熊氣如虹，夢寐思勒燕然功。龍泉寶鞘橫三尺，犀甲茸絛擐兩重。鳴鏑飛空挾霜遠，認旗貼身颭日紅。玉轡繡韉鞲驄馬，眼有紫焰炯雙瞳。誓縛單于獻天子，離觴不揮兒女淚。笳鼓動地歸來時，金印斗大肘後繫。君不見燕頷虎頸班超侯萬里，又不見風聲鶴唳謝玄破肥水。
去婦辭 趙汝鐩
入得良人門，自誓終此身。掃室擁箕箒，進盥躬盤巾。采桑趨隴首，薦蘋潔澗濱。十年盡婦道，惟恐堂前嗔。上和下睦本無事，一二小姑恣萋斐。浸潤既深貝錦成，不棄不出譖不已。良人繾綣涕漣洏，父母之命安敢違。舉頭天邊指缺月，暫缺須有團圓時。君不聞章臺長條依舊垂，樂昌半鏡還復歸。
耕織嘆二首  其一 趙汝鐩
春催農工動阡陌，耕犂紛紜牛背血。種蒔已徧復耘耔，久晴渴雨車聲發。往來邏視曉夕忙，香穗垂頭秋登場。一年苦辛今幸熟，壯兒健婦爭掃倉。官輸私負索交至，勺合不留但糠秕。我腹不飽飽他人，終日茅簷愁餓死。
耕織嘆二首  其二 趙汝鐩
春氣熏陶蠶動紙，採桑女兒鬨如市。晝飼夜餧時分盤，扃門謝客謹俗忌。雪團落架抽繭絲，小姑繰車婦織機。全家勤勞各有望，翁媼處分將裁衣。官輸私負索交至，尺寸不留但箱篚。我身不煖煖他人，終日茅簷愁凍死。
短歌行 趙汝鐩
赤龍駕輪飛上天，倏東倏西晝夜旋。流光萬古去不返，少壯翻手成華顛。閬風層城羽衣仙，方瞳綠髮耕芝田。玉樓貯春春不老，蟠桃一實三千年。我欲訪仙弱水隔，住世奈此急景煎，茫然無計相留連。打併萬事不放到眼前，右杯左蟹拍浮百斛船。
漁父四時曲 春 趙汝鐩
霽江浮春新水肥，粼粼鴨綠東風微。波心上下舴艋滑，釣車香餌卷落暉。纖鱗噞喁錦穿柳，半留賣錢半換酒。爛醉茅簷紅杏家，折花簪髮把兩手。沙岸尋芳青驄嘶，彈絲吹竹挾蛾眉。笑指漁父何寂寞，漁父掉頭我自樂。
漁父四時曲 夏 趙汝鐩
煙溪流碧浸炎空，滌濯袢蒸蒹葭風。大港小港凉世界，隔堤荷蕩香到篷。儂家生長舟一葉，豈識人間半點熱。青笠綠蓑山雨來，雨過波平夜撐月。水亭避暑冰玉肌，枕設珊瑚簟琉璃。笑指漁父何辛苦，漁父掉頭渾不顧。
漁父四時曲 秋 趙汝鐩
新鴈銜秋訪水涯，分屯洲渚傍蘆花。停橈相約結溪社，來往無嫌同一家。酒酣把笛吹村曲，聲曳蘭風入山腹。釣竿到手萬事輕，孰是孰非孰榮辱。江樓邀月粉黛濃，簧璈嘈雜徹桂宮。笑指漁父何冷落，漁父掉頭吾豈錯。
漁父四時曲 冬 趙汝鐩
六花坼凍雲模糊，釣鈎空擲寒無魚。繫舟枯柳歸茅舍，撥火煨薪擁地爐。賒鄰一榼醅醱玉，老稚分霑春回谷。重來解維放夜筒，橫風打向別港宿。溪館對雪歌妓圍，釜出駝峰酒羔兒。笑指漁父何憔悴，漁父掉頭但稱醉。
仰山行 趙汝鐩
平生幾兩謝公屐，愛山愛水真成癖。集雲峰在指顧間，年來抗塵乃絕跡。西風從臾作意登，佛境未入心境清。九秋顥氣接嵐氣，五里松聲答泉聲。招提金碧壓深窈，鐘皷四時遞昏曉。梵音獨許山鳥聽，禪夢不驚胡蝶遶。土腴露飽蔬笋鮮，一粥一飯天上僧。伊蒲供罷日卓午，浮空半是烹茶煙。四藤欲知閣中味，萬字欲參堂上意。請將此事且姑置，坐看山雨濯晚翠。
東湖歌 趙汝鐩
湖光蕩綠春拍塞，百雉之東纔咫尺。五步一亭十步榭，軒窗處處臨水闢。露濃晝淑花溜紅，煙嫩堤平草連碧。俯窺萍罅魚上下，仰聽木杪禽格磔。拂拭塵埃讀祖碑，摩挲峰竅憐盧石。中年懷抱多感慨，東西跳丸駒過隙。山林鐘鼎同一盡，可笑世網甘形役。甕邊吏部真得計，右酒左蟹船中拍。明朝風雨那可料，且對湖山醉今夕。沙鷗許我再尋盟，從此時携杖頭百。
禹穴行 趙汝鐩
浙江之東千巖出，參差半天氣葱鬰。禹昔不返南巡車，越人交口說遺跡。日往月來三千春，宮有龍瑞洞陽明。搜深陟危辨舊穴，訛以傳訛終難尋。荒山一片老風雨，徘徊問山山無語。寒林朝號萬壑秋，冷煙暮結太古愁。誰能爲起馬遷死，指點當時所探何處是。
蒙泉行 趙汝鐩
二十年前客中都，壁間誰掛蒙泉圖。天造地設有如此，果若所畫疑蓬壺。御風來遊洞庭北，此境突兀眼前出。荆門之外天下稀，翻思畫圖纔髣髴。山根寒源月一泓，細流循沼曲折分。天光倒影寫晴碧，對此洗我瀟灑心。雲木枕崖影濕翠，金蓮鋪鏡葩在水。流觴自是模蘭亭，山陰今日那得爾。向暮深林啼子規，柳花作團貼水飛。吟興未盡征馬嘶，他時清夢猶見之。
荆門行 趙汝鐩
去年曾問荆門途，雞鳴狗吠民耕鋤。摇鞭重來意慘澹，前日井邑今丘墟。雲昏雨澀草堆碧，四野荒荒人跡疎。深山扶携皆露處，骨肉蕩沒况室廬。老農無力倚林卧，少定舉首來向余。官人且坐待儂說，未說泗涕先橫裾。老夫老豈識兵革，忽見遠近皆狂胡。懸崖絕壁魚貫進，飛馬上下爭馳驅。吾軍非是無身手，未鼓棄甲先奔趨。時平廩帛官不計，戰勝爵賞官不辜。進怯鋒鏑退焚掠，虜既難堪堪汝乎。歸來未暇正其罪，官有金幣還招呼。老夫莫曉軍旅事，但聞敗衄深嗟吁。我聽其言爲蹙頞，含悽獨下西山隅。金蓮似恨羶風染，蒙泉未洗血水污。九秋半破明月夕，照我孤憤行繞壁。天子嘗膽方仄席，微臣敢作楚囚泣，秋風一劔樓蘭國。
楚觀歌 趙汝鐩
吾聞楚鄉江山多勝處，今之楚觀尤得江山趣。萬象排拶索應酬，丹青閣筆無所措。大則湘水小臨蒸，衆流合派銀河傾。陶寫秋氣浸明月，夜波爽透百雉城。右則鴈峰左石鼓，雙屏競秀蒼龍舞。吞吐嵐光飛亂雲，凉風暝送兩崖雨。江山之趣於此無不宜，朝暮變化愈出而愈奇。最愛鷗鷺甘冷淡，占斷汀渚供娛嬉。東塗西抹晚煙翠，漁父歸舟卷鈎餌。鼓枻而歌倚半醉，中有滄浪濯纓意。杜若一片迷芳洲，凭欄懷古生新愁。更上崔嵬千尺湘春樓，縱目乾坤盡見衡嶽秋。
湘西行 趙汝鐩
吾嘗誦麓山盤紆句，又嘗誦深林玲瓏詩。前有工部後吏部，拈出千古湘西奇。扶藜遊目逐蕭爽，捫蘿陟磴忘嶮巇。杉檜摇空蛟虬舞，嶺壑翳霧猿猱悲。晨昏兩鐘遞名剎，日月一壇老仙祠。摩幹徘徊憐晉柏，剝苔俯仰認唐碑。碧虛心照眼已闊，更上萬仞層臺危。楚濤左渺連七澤，蠻煙右湧迷九嶷。學宮岧嶢壓勝槩，百泉曲折流方池。英才涵濡教育樂，風雩慨想莫春時。登臨殊未徧幽境，殘陽木末墜紅影。松陰夾道倒接䍦，不遣前訶殺風景。小留一片瀟湘亭，雙鷺飛來妝秋屏。橘垂嫩顆匝洲青，芷紛柔葉飄岸馨。冥搜枯腸浪著語，對人欲舉不敢舉。拍欄但吟工部吏部兩大篇，水光山色俱欣然。
八景歌  其一 趙汝鐩
嗷嗷哀鳴肅肅羽，魂清意爽愛湘楚。西風作惡陣脚散，斜行千點下煙浦。飛力已困日且晡，便欲就宿依寒蘆。大者居中圍以奴，丁寧緩急相驚呼。嗟此何景兮平沙鴈落，丹青欲盡未易著。
八景歌  其二 趙汝鐩
晚日放晴雨脚收，楚山千里江吞秋。上水風生荻花渚，漠漠幅蒲天際浮。輕雲驟掩目力斷，雲消似過芳洲半。危檣逐烏惟恐緩，燕子爭飛先到岸。嗟此何景兮遠浦帆歸，丹青欲盡殊堪嗤。
八景歌  其三 趙汝鐩
朝氛吐吞影模糊，嫩日隠見光卷舒。湘巒滴翠石徑滑，遠近憧憧人趁虛。天風作意扶霽色，噓拂昏翳半明滅。槿籬髣髴橘林隔，一竿斜插酒旗揭。嗟此何景兮山市晴嵐，丹青欲盡良獨難。
八景歌  其四 趙汝鐩
雲擁黄昏朔風急，長空杳杳水拍拍。六花舞白徧三湘，失却寒峰翠千尺。片瓊屑玉響羣林，蘆叢蕭瑟聲更清。凍月開匳俄吐晴，銀宮一色上下明。嗟此何景兮江天暮雪，丹青欲盡不可得。
八景歌  其五 趙汝鐩
西顥沆碭露華白，河漢浩浩浴素魄。平湖萬頃摇銀光，祇留君山一點碧。帝子揚靈駕飛龍，鼓瑟來遊水精宮。聲徹桂娥亦歛容，葉下北渚嫋嫋風。嗟此何景兮洞庭秋月，丹青欲盡那免拙。
八景歌  其六 趙汝鐩
楚天濃雲如墨潑，通宵滂沱翻江闊。寒聲徧撼蒹葭林，要將秋容洗到骨。杜若洲有鴻鴈棲，震凌喧夢時驚疑。釣翁醉睡却不知，樁脫纜斷船偷移。嗟此何景兮瀟湘夜雨，丹青欲盡浪自苦。
八景歌  其七 趙汝鐩
西嶺驟暗銷殘暉，芷岸蘭汀堆夕霏。數聲撞空九天半，知有招提隠翠微。風助餘音響崖谷，蕭蕭暝港孤舟宿。禪關棲鳥爭寒木，歸僧疾步穿山麓。嗟此何景兮煙寺晚鐘，丹青欲盡焉能窮。
八景歌  其八 趙汝鐩
積雨初過湘水滿，夕陽蕩金接天遠。影掛寒罾江步斜，紅殘茅簷沙巷晚。小艇澤畔收釣緡，鼓枻滄浪歌濯纓。醉眼西望送沉輪，繫纜籬根穿錦鱗。嗟此何景兮漁村落照，丹青欲盡無由妙。
仙湖歌 趙汝鐩
湖之綠兮如藍，湖之明兮如鏡。藍染晴空晚色鮮，鏡照天宇秋毫浄。乾坤兩間共開闢，魚鳥四時自飛泳。炎州著脚苦蒸鬰，對此恍入清凉境。其東羣木合抱森，觀政觀魚連秀陰。濂泉沸甃珠的皪，飲瓢洗我太古心。其西冰壺爽到骨，曉波澄秋夜印月。藏春園種雜花稠，分得庾梅攙先發。其南粉雉霄漢橫，旋補楊柳沿堤青。上下天光同一碧，我來拈出營新亭。其北千片石洲石，或虬或鳳或劔戟。環流軒館瘴霧收，簷影倒漾水底日。葛仙昔煉九轉丹，丹成飛上羅浮山。海邊亭外春萬里，御風忽挹仙翁袂。翁乘飈車擁霓旌，約我十二樓五城。翁言羽化世已久，問湖風月依舊否。
蒲澗行 趙汝鐩
君不見少君詫安期海上之棗，又不見坡仙詠安期宅邊之蒲。棗失其種豈復得，蒲生於澗何時無。澗流涓涓淺可涉，牽蔓披沙搜九節。仙家自欲供仙餌，靈根不容凡齒齧。循澗探奇巖石幽，瀑音迎耳鏘琅球。陰壑常寒失炎熱，終日自雨鳴春秋。振衣策足崔嵬頂，跨歷列缺凌倒景。天風海濤撼宇宙，神清骨冷肝膽醒。聲傳九霄景泰鐘，更上上方梯晴空。兩眼有盡天不盡，滄溟浩與銀河通。指顧神山似非遠，弱水誰云隔三萬。乘風直到金銀臺，握手安期話蒲澗。
續蒲澗行 趙汝鐩
戊戌正月二十五，摇轡東風蒲澗去。年年今日是時節，飛蓋傾城車塞路。野亭山館坐不徧，幙天席地千百處。開壺設樏紛酒炙，擘蟹錐蠔間醢脯。笑言相續樂甚真，禮文不侈意則古。我亦隨衆窮勝覽，先訪安期登梵宇。入春少雨多是晴，穹巖寒溜僅一縷。白雲千級逼象緯，滄海萬里渺煙霧。倚欄方快心目遠，牛羊下山林壑暮。小兒隊隊逐歸騶，拍手呼舞趁簫鼓。遊人到晚懽未厭，徘徊不忍收樽俎。行穿梅嶺還江西，首爲南州詫風土。
古劍歌 趙汝鐩
洞庭吞天天無風，月印一鏡星涵空。波心千丈光五色，漁人嘖嘖疑垂虹。睨而視之寂不見，舉網下罩追遺蹤。須臾雷轟怒濤吼，鼓蕩六合雰溟濛。所得非魚亦非龍，炯然三尺貫當中。肉銷骨立精氣融，鏗鍧其聲韜其鋒。越砥稍稍加磨礲，壯士見之肝膽雄。雷煥已死不可起，有誰解識斗間氣。人疑龍泉或太阿，萬古凡劍空一洗。倚樓西北望邊城，連月亙天烽火明。隠憂枕上思請纓，夜半躍鞘床頭鳴。夢中見告若有神，吾價豈但直百金，吾勇豈但敵一人。知君素有擊楫中流心，誓當助君報國萬里清胡塵。
瀛洲行 趙汝鐩
神山鼎峙滄海東，瑶池翠水環銀宮。朝霞夕霏自今古，飆車羽輪何憧憧。文館岧嶢霄漢立，群賢飛珮翔鵷鴻。人間風日總不到，逍遥宛在神山中。苕谿閩山兩仙伯，雙槎貫月凌溟濛。分光東壁筆摛錦，携手西崑氣垂虹。承明厭直江湖去，回首雲霧迷方蓬。風萍既散俄復聚，赤帷朱轓巧相逢。舊遊共說橫秋下，城隅勝槩髣髴同。寓意瀛洲規小築，軒楹突兀浮青紅。弱水休論三萬里，玉樓未羨十二重。洞門無鎖棠陰晝，太華吹香藕花風。夜藜吐耀來太乙，旨酒共飲煩壺公。臨汝自昔號仙窟，左有靈谷右峨蜂。浮丘老翁跨白鶴，魏壇元君携青童。欣聞瓊宙出金柅，往往挽袂來相從。祇恐濟世緣未了，一麾一節難久容。九天丹鳳銜雙詔，脩門並轡摇冬瓏。不但十八學士同步武，風雲廊廟兩兩登夔龍。共辦霖雨舟楫功，他年相與騎鯨追喬松。
三珍行 趙汝鐩
西清平生雅好奇，夜則忘寐晝忘饑。搜今抉古竭心力，常恐世間一物遺。雲霧軒窗煙月戶，萬寶彙列牙籤垂。循環邏視日千匝，拊摩拂拭心融怡。驚寇披猖變倉卒，六丁下取留毫釐。收拾售用自不足，尚輟三珍贈我爲。六幅之珍老坡字，印可誰氏參寥師。怒鵬九萬氣吞吐，驪珠百二光陸離。兩軸之珍雲子畫，李杜跨蹇將何之。華陰縣裏過門日，浣花溪上尋春時。一張之珍太古琴，孤桐斲削嶧陽枝。刻名漱玉世少比，較昔響泉彼堪嗤。銀鈎鐵畫貴楷正，此則倚醉飛蛟螭。寸馬豆人貴纖密，此則縱意隳藩籬。金徽玉軫貴音韵，此則得趣絕絃絲。天機皆由胸襟出，妙處莫以形迹窺。愛茲三珍每自隨，酒酣呼馿任倒騎。抱琴委轡烏角欹，琅然高吟夏夜詩。
泛洞庭 趙汝鐩
解維武陵岸，江肥雨新止。兼程趨洞庭，勢疾建瓴比。銀光吞上下，莫辨天與水。我乃航其間，滉瀁藉一葦。吏塵貯兩袖，到此劃湔洗。黄昏打頭風，洪波半空起。舟子惶束手，喧呼互排詆。有篙無處著，有纜無地艤。鐵索二百丈，牽貓卧沙底。進難退不可，簸弄任所以。巨浪聲洪鐘，合力撞舟尾。一撞心一折，通夕不知幾。刻燭驗天明，狂勢稍披靡。卷索急飛櫓，半晝見涯涘。危命脫針孔，再生自今始。人言岳州程，風便五日耳。漂滯費半月，初意所不擬。粉堞俄在眼，層樓九霄峙。凭欄氣方豁，東望酸徹髓。前日我片帆，掀舞怒濤裏。羊腸百八盤，行路難如此。今知驚浪上，羊腸尚可履。在家貧亦好，身安門掃軌。鼾鼻喧午窗，風波儘千里。
贈閭丘廣文 趙汝鐩
奔走異軌轍，聚散水上萍。誰知風月夕，同登藕花亭。駒隙晝夜駃，塵埃鬢俱星。朋舊半埋玉，念此慨頹齡。天涯幸合席，相對談飄零。昔別君韋布，照眼袍今青。羣兒儼成行，誦書如建瓴。瞳人紛炯炯，捧斚傾綠醽。溪茹芹蓴美，秋核查梨馨。開口笑豈易，主人愁罄缾。命僕更沽覓，痛飲俱忘形。明日又分袂，眠食加丁寧。
荆渚書懷 趙汝鐩
明鏡明於月，白髮白於雪。月照雪轉添，使我心斷絕。連年事行役，曾不須臾歇。陟岡脚雙繭，凌湖舟一葉。五覿君山面，洪濤漲天闊。重倚南樓欄，遠鴈逐雲滅。西風落破帽，龍山酬九節。摇鞭荆門去，蒙泉弄清潔。游觀固不惡，奔走計則拙。眠指幾千里，意者遂休轍。困翮墮渚宮，因循入覊紲。天涯寒苦早，袖穿手龜裂。村沽酒力薄，連釂耳方熱。矯首飛白雲，杳杳望吳越。儒冠信誤身，鑄盡六州鐵。
憩農家 趙汝鐩
似陰還似晴，好風弄輕柔。土膏春犂滑，竹深鳴禽幽。農家頗瀟灑，{氵虢}{氵虢}氵清泉流。蹇余入茅簷，解带爲小留。荆釵三兩婦，競將機杼投。吹爐問官人，肯喫村茶不。羣兒窗下讀，千字文蒙求。余因拊其背，勸汝早休休。泓穎纔識面，白盡年少頭。耕食而鑿飲，胡不安箕裘。迺翁聽我言，急把書卷收。遣兒出門去，一人騎一牛。
隠者 趙汝鐩
卓庵遠入深林去，生怕世人知得處。四邊剩却許多雲，重重塞斷山前路。
蝨 趙汝鐩
蝨形僅如麻粟微，蝨毒過於刀錐慘。上循鬢髮貫紺珠，下匿裳衣綴玉糝。呼朋引類極猖蹶，摇頭舉足恣餐啖。晴窗曉捫屢遷坐，雨床夜搔不安毯。急喚童子具湯沐，奔迸出沒似喪膽。童子蹙頞代請命，姑責戒勵後不敢。念其昔日到明光，曾遊相鬚經御覽。
尋僧不遇 趙汝鐩
捫蘿入石徑，野衲棲其間。杖錫知何處，留雲守禪關。當戶走饑鼠，隔林巢白鷴。候久移晚照，困來漱寒灣。翛然非人世，欲去且復還。木杪猿一聲，六窗契山山。
有客 趙汝鐩
青春挽不回，白髮摘不盡。減圍羞敝带，照面怯皎鏡。功名知儻來，肯問終南徑。榮枯默有數，豈待蓋棺定。人世如夢幻，具眼須猛省。毋爲塵埃役，而敗山林興。亭前富葵花，隔簾烜紅影。雨餘老苞困，欲謝若未忍。有客適過秋，對此惜芳景。從事在青州，呼兒往三請。